text: Diu que es va limitar a defensar-se d'una baralla iniciada per la víctima i que aquesta «va caure dins el meu maleter per accident»
  Actualitzada 18/07/2019 a les 14:14
  L'acusat de matar un home als afores de Riudecanyes ha negat els fets i s'ha justificat davant del jutge al·legant que es va limitar a defensar-se d'una baralla que va iniciar la mateixa víctima. Els fets es remunten al 24 de març del 2018. El processat, que ha declarat aquest dijous en el judici amb jurat popular que se celebra a l'Audiència de Tarragona, ha assegurat que aquell dia tots dos havien begut molt, que van anar junts a la granja de porcs on ell treballava, que allí van començar a apallissar-se mútuament i que la víctima, entre empentes, va acabar al maleter del seu cotxe de forma «accidental». També ha dit que posteriorment en va sortir «corrents» i que no en va saber res més. La víctima va morir apallissada i asfixiada. «No tenia cap motiu per matar-lo», ha manifestat l'encausat, d'origen romanès, si bé ha reconegut que s'havien enfrontat en més d'una ocasió per culpa d'una dona. El judici queda vist per a veredicte.
  L'acusat, Constantin B., i la víctima, Jordi M., de 42 anys, es coneixien i ja havien tingut enfrontaments per aquesta dona -que també ha testificat el judici. El processat ha assegurat que no li molestava que la víctima sortís amb la seva exparella i que «ja començava a no importar-me», si bé les acusacions particulars i la fiscalia veuen la gelosia com el mòbil del crim.
  La fiscalia i les acusacions particulars -que representen d'una banda els fills i de l'altra, la mare de la víctima-consideren provat l'assassinat per asfixia i mantenen la petició de 25 anys de presó per a l'acusat, mentre la defensa en demana l'absolució. El lletrat de la defensa diu que el seu client va ser partícip d'«una borratxera que se'n va anar de les mans», però en cap cas és responsable del crim.